אלעד אדר

**אלעד אדר** (נולד ב-16 בינואר 1979) הוא מלחין, פסנתרן ומפיק מוזיקלי ישראלי.

## ביוגרפיה
אלעד אדר גדל ברחובות והוא בוגר מגמת המוזיקה בקריית החינוך "קציר" שבעיר. בילדותו למד פסנתר והלחנה אצל אבי אדריאן, ובהמשך העמיק את הכשרתו אצל יצחק שטיינר, רמי לוין ודני גוטפריד. במהלך שירותו הצבאי שימש כפסנתרן וכמעבד בלהקות הצבאיות. אדר הוא בעל תואר ראשון במסלול ביצוע ג'אז מהאקדמיה למוסיקה ולמחול בירושלים, ותואר שני במוזיקה, מדיה וטכנולוגיה מאוניברסיטת בר-אילן. במהלך לימודיו לתואר השני, חיבר את ה"לוגו המוזיקלי" של האוניברסיטה המלווה את פרסומיה.

הקריירה המקצועית של אדר, שהחלה בראשית שנות ה-2000, מתאפיינת בשיתופי פעולה עם בכירי האמנים בישראל, בהם יהודית רביץ, יהודה פוליקר, רמי קליינשטיין, ריטה, יהורם גאון, אמיר דדון ועילי בוטנר. קשר מקצועי בולט ומתמשך מקיים אדר עם אלון אולארצ'יק; בין השנים 2007–2024 השתתף בכל סיבובי ההופעות שלו, ועיבד והפיק עבורו את האלבומים "אולארצ'יק סטייל" (2011) ו"יום אחד" (2014). כמו כן, הפיק את אלבומו של דוד ד'אור "Voice of Love" שזכה למעמד פלטינה בטייוואן. משנת 2014 מלווה אדר את גידי גוב בכל הופעותיו ובהפקותיו השונות, ומשנת 2019 הוא מלווה את דויד ברוזה. בשנים האחרונות שיתף פעולה באופן הדוק עם יוני רכטר, בין היתר בהפקת הסינגלים "לא תמיד" ו"במקום אחר", ובהפקת מופע האיחוד של "הכבש השישה עשר" בשנת 2025. באותה שנה לקח חלק בפרויקט ייחודי של השלמת והפקת שירו של אריק איינשטיין, "כמו מדונה מצוירת".

בתחום התיאטרון והמסך, אדר הוא מלחין פורה שחיבר מוזיקה לעשרות הצגות בתיאטראות המובילים בישראל. בין עבודותיו הבולטות בתיאטרון הקאמרי נמנות ההצגות "אלקטרה" ו"על האש". בתיאטרון באר שבע הלחין להצגות רבות, בהן "חתונת הדמים", "כלוב העליזים" ו"אחד משלנו", ובבית ליסין הלחין ל"הסודות", "הנאהבים והנעימים" ו"בבצ'יק". עבודתו לטלוויזיה כוללת הלחנה לסדרות וקומדיות מצבים כגון "הקרמבויז", "השועלים" ו"מעצר בית", לצד תוכניות ריאליטי ואירוח כמו "קרב סכינים" ו"צחוק מעבודה". כמו כן, השתתף כמעבד וכפסנתרן ביצירת פסקולים לסרטי קולנוע, בהם "סיפור גדול" ו"אהבה בשלייקס".

לצד פעילותו האמנותית, אדר תופס מקום מרכזי באקדמיה למוזיקה בישראל. החל משנת 2016 הוא חבר סגל בבית הספר "רימון", ומשנת 2020 הוא עומד בראש המסלול לביצוע והפקה מוזיקלית שנמנה עם מקימיו. במקביל, משנת 2017 הוא חבר סגל באקדמיה למוסיקה ולמחול בירושלים, ומשנת 2023 הוא עומד בראש התוכנית לתואר שני בהלחנה למדיה במוסד זה.

## דיסקוגרפיה חלקית
* 2008 - בוסה ״Bussa" - נגינה.
* 2009 - דוד ד'אור "Voice Of Love" - לחנים, נגינה, עיבודים והפקה מוזיקלית.
* 2009 - יגאל בשן ״פגישה לאין קץ״ - נגינה.
* 2010 - ליאור נרקיס ״ערב טוב״ - נגינה.
* 2011 - ״עבודה עברית - שרות חוה אלברשטיין״ אפרת גוש, אסתר רדא, שילה פרבר, מאיה בלזיצמן, איה זהבי פייגלין, הדרה לוין ארדי, עינב ג'קסון כהן, קרני פוסטל, דקלה, דניאלה ספקטור, תמר אפק, לי טריפון, אפרת בן צור, איילה אינגדשט, רוני אלטר, אביגיל רוז, שני פלג, מיכל גבע ויעל דקלבאום - נגינה.
* 2011 - אלון אולארצ'יק - ״אולארצ'יק סטייל״ - נגינה, עיבודים והפקה מוזיקלית.
* 2013 - אלון אולארצ'יק ואלעד אדר ״יום אחד״ - לחנים, נגינה, עיבודים והפקה מוזיקלית.
* 2014 - דנה ברגר ״מתנות של זמן״ - נגינה.
* 2015 - ״קולו של הלב - חידושים לשירי לאה גולדברג בהשתתפות ירמי קפלן, דין דין אביב, אבי גרייניק, דוד לביא, רבקה זוהר ולירון לב, הגרובטרון, שרית וינו אלעד, מאי ישראלי לשמן ואורי לשמן (המנהל האומנותי של האלבום), אלון אולארצ'יק, דרור קרן ואסנת הראל - נגינה, עיבודים והפקה מוזיקלית.
* 2016 - לולה (ירדן בר כוכבא, אבי גרייניק, עידן אלתרמן ויסמין קידר) ״כל פעימה שלב מחסיר״ - נגינה, עיבודים והפקה מוזיקלית.
* 2016 - דנה ברגר ״האוסף Live״ - נגינה ועיבודים.
* 2017 - עילי בוטנר ״בית״ - נגינה.
* 2017 - דנה ברגר ״ימים צפופים״ - נגינה.
* 2017 - עומר נצר ״Sweet Mistake״ - נגינה.
* 2017 - אברהם פריד ״כמה טוב שנפגשנו״ - נגינה.
* 2018 - אבי גרייניק ״גרייניק״ - נגינה, עיבודים והפקה מוזיקלית.
* 2018 - רן דנקר ״משהו אחר״ - לחנים, נגינה, עיבודים והפקה מוזיקלית.
* 2019 - דניאל זמיר - ״אליי״ - נגינה.
* 2021 - אלון אולארצ'יק ״הלהקה ואני״ - עיבודים ונגינה.
* 2022 - דני רובס ״מקומות״ - נגינה.
* 2022 - סיון טלמור ״חלק א׳״ - לחנים, נגינה, עיבודים והפקה מוזיקלית.
* 2022 - יוני רכטר ״לא תמיד״ - נגינה והפקה מוזיקלית.
* 2023 - דורון מזרחי "Before 40" - נגינה וניהול אומנותי.
* 2023 - יוני רכטר ״עשרת הדיברות״ - הפקה מוזיקלית.
* 2024 - אשר פדי ואבי יפרח "The Avi Yifrah / Asher Fedi Project" - נגינה.
* 2024 - יוני רכטר ״במקום אחר״ - נגינה והפקה מוזיקלית.
* 2025 - אריק איינשטיין ״כמו מדונה מצוירת״ - נגינה והפקה מוזיקלית.

## קישורים חיצוניים
* אלעד אדר, דף בפייסבוק
* אלעד אדר, סרטונים בערוץ היוטיוב
* אלעד אדר, דף בספוטיפיי
* אלעד אדר, דף באפל מיוזיק
* דיסקוגרפיה של אלעד אדר, באתרDiscogs
* אלעד אדר – אלבום משותף עם אלון אולארצ'יק, באתר בנדקפמס

## הערות שוליים

קטגוריה:מוזיקאים ישראלים
קטגוריה:מפיקים מוזיקליים ישראלים
קטגוריה:מלחינים ישראלים
קטגוריה:פסנתרנים ישראלים
קטגוריה:קלידנים ישראלים
קטגוריה:רחובות: מוזיקאים
קטגוריה:בוגרי אוניברסיטת בר-אילן
קטגוריה:בוגרי האקדמיה למוסיקה ולמחול בירושלים
קטגוריה:סגל האקדמיה למוסיקה ולמחול בירושלים
קטגוריה:סגל בית הספר רימון
קטגוריה:ישראלים שנולדו ב-1979